CELEX: 62020TN0726
Language: da
Date: 2020-12-15 00:00:00
Title: Sag T-726/20: Sag anlagt den 15. december 2020 — Grupa Azoty m.fl. mod Kommissionen

1.3.2021   
            
            
               DA
            
            
               Den Europæiske Unions Tidende
            
            
               C 72/26
            
         
      Sag anlagt den 15. december 2020 — Grupa Azoty m.fl. mod Kommissionen
      (Sag T-726/20)
      (2021/C 72/39)
      Processprog: engelsk
      
         Parter
      
      
         Sagsøgere: Grupa Azoty S.A. (Tarnów, Polen), Azomureș SA (Tîrgu Mureş, Rumænien) og Lipasmata Kavalas LTD Ypokatastima Allodapis (P. Fáliro, Grækenland) (ved advokaterne D. Haverbeke, L. Ruessmann og P. Sellar)
      
         Sagsøgt: Europa-Kommissionen
      
         Sagsøgernes påstande
      
      
                  —
               
               
                  Bilag I til Kommissionens meddelelse — Retningslinjer for visse statsstøtteforanstaltninger som led i systemet for handel med kvoter for drivhusgasemissioner efter 2021 (1) — annulleres, for så vidt som det fejlagtigt udelukker gødningssektoren.
               
            
                  —
               
               
                  Det fastslås i henhold til artikel 264 TEUF, at virkningerne af bilag I til den anfægtede retsakt skal opretholdes, indtil Kommissionen træffer de foranstaltninger, der er nødvendig til opfyldelse af Domstolens afgørelse i henhold til artikel 266 TEUF.
               
            
                  —
               
               
                  Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat syv anbringender.
      
                  1.
               
               
                  Med det første anbringende gøres gældende, at bilag I til den anfægtede retsakt er behæftet med manglende kompetence.
                  
                              —
                           
                           
                              I henhold til artikel 5, stk. 1 og 2, TEU handler Unionen kun inden for rammerne af de beføjelser, som medlemsstaterne har tildelt den. Beføjelser, der ikke er tildelt Unionen i traktaterne, forbliver hos medlemsstaterne.
                           
                        
                              —
                           
                           
                              Det er ikke Kommissionen, men medlemsstaterne, der har kompetence i henhold til artikel 10a, stk. 6, i direktiv 2003/87/EF, som ændret (2), til at identificere sektorer og delsektorer og at vedtage en liste som i bilag I til den anfægtede retsakt.
                           
                        
            
                  2.
               
               
                  Med det andet anbringende gøres gældende, at bilag I til den anfægtede retsakt er behæftet med en tilsidesættelse af et væsentligt formkrav (begrundelsespligten).
                  
                              —
                           
                           
                              Den begrundelse af den anfægtede retsakt, der er påkrævet i henhold til artikel 296 TEUF, angiver ikke klart og utvetydigt den argumentation, der blev anvendt af Kommissionen ved beregningen af tallene for den indirekte emissionsintensitet i sagsøgerens sektor, som er den afgørende indregnings- eller udelukkelsesfaktor i forhold til bilag I til den anfægtede retsakt.
                           
                        
                              —
                           
                           
                              Som en følge af denne manglende begrundelse er sagsøgerne ikke i stand til at forsvare deres rettigheder, og Domstolen er ikke i stand til at udøve sin prøvelsesret.
                           
                        
            
                  3.
               
               
                  Med det tredje anbringende gøres gældende, at bilag I til den anfægtede afgørelse er behæftet med åbenbart urigtige skøn.
                  
                              —
                           
                           
                              I forbindelse med sit skøn, når den foretager komplicerede økonomiske og sociale vurderinger ved udøvelsen af sin beføjelse i henhold til artikel 107, stk. 3, litra c), TEUF må Kommissionen være i stand til at godtgøre, at den foretog en vurdering af alle relevante faktorer og omstændigheder angående den situation, som den anfægtede retsakt skulle regulere. Kommissionen anlagde adskillige urigtige skøn, da den udelukkede sagsøgerens sektor fra den liste over støtteberettigede sektorer, der er indeholdt i bilag I til den anfægtede retsakt, navnlig a) ved ikke at tage hensyn til de relevante og fyldestgørende data om elektricitetsforbrug i gødningssektoren ved beregningen af sektorens indirekte emissionsintensitet, som førte til Kommissionens undervurdering af sektorens indirekte emissionsintensitet og til dens udelukkelse fra bilag I; b) ved at undlade at tage hensyn til og undersøge alle de relevante faktiske omstændigheder, der blev henvist til i ansøgningen, idet den så bort fra sagsøgernes beviser uden at give en begrundelse; c) med hensyn til den kvalitative bedømmelse bedømte den fejlagtigt sektorens kvalificering af kriteriet om substituerbarhed mellem brændstof og elektricitet og undlod at underbygge, hvorfor sektorens delsektorer ikke blev inkluderet i bilag I baseret på dette kriterium.
                           
                        
            
                  4.
               
               
                  Med det fjerde anbringende gøres gældende, at bilag I til den anfægtede retsakt er behæftet med en fejlagtig anvendelse af det korrekte bedømmelseskriterium.
                  
                              —
                           
                           
                              Artikel 10a, stk. 6, i direktiv 2003/87/EF stiller krav om, at sektorer skal vurderes på grundlag af et kriterium, der omfatter en bedømmelse af, om der foreligger »reel risiko« for kulstoflækage.
                           
                        
                              —
                           
                           
                              Kommissionen anvendte en anden test, nemlig, om der foreligger en »væsentlig risiko«. Herved anvendte den en forkert lovlig test.
                           
                        
            
                  5.
               
               
                  Med det femte anbringende gøres gældende, at bilag I til den anfægtede retsakt er i strid med gennemsigtighedsprincippet.
                  
                              —
                           
                           
                              Processen, der førte til vedtagelsen af den anfægtede retsakt, manglede gennemsigtighed på en række vigtige punkter, navnlig: a) undlod Kommissionen at offentliggøre de data, der blev anvendt til at beregne tallene for den indirekte emissionsintensitet, der blev beregnet for sagsøgernes sektor i enten den anfægtede retsakt eller den ledsagende konsekvensanalyse; b) undlod Kommissionen at give en forklaring, der underbyggede dens bedømmelse af hvilke delsektorer, der havde det største elektrificeringspotentiale.
                           
                        
                              —
                           
                           
                              Kommissionen nægtede under hele vedtagelsesproceduren for den anfægtede retsakt at meddele de berørte parter, hvorledes tallene for deres indirekte emissionsintensitet ville blive beregnet og hvorledes elektrificeringskriteriet ville blive anvendt, og hindrede dem således i at indlede substantielle drøftelser med Kommissionen i høringsperioderne.
                           
                        
                              —
                           
                           
                              Kommissionen iagttog således ikke sine forpligtelser i henhold til artikel 15 TEUF og artikel 11 TEU til sikring af gennemsigtighed af den proces, der førte til vedtagelsen af bilag I til den anfægtede retsakt.
                           
                        
            
                  6.
               
               
                  Med det sjette anbringende gøres gældende, at bilag I til den anfægtede retsakt er i strid med subsidiaritetsprincippet.
                  
                              —
                           
                           
                              I henhold til artikel 5, stk. 3, TEUF handler Unionen på de områder, der ikke hører ind under dens enekompetence, kun hvis og i det omfang målene for den påtænkte handling ikke i tilstrækkelig grad kan opfyldes af medlemsstaterne, men på grund af den påtænkte handlings omfang eller virkninger bedre kan nås på EU-plan.
                           
                        
                              —
                           
                           
                              Mens de nationale foranstaltninger støttet på artikel 10a, stk. 6, i direktiv 2003/87/EF er genstand for statsstøttekontrol, tilsidesatte Kommissionen subsidiaritetsprincippet ved at udfærdige en ex ante-liste, der begrænsede de sektorer og delsektorer, der er berettigede til kompensation for indirekte emissionsomkostninger, idet a) medlemsstaterne har de bedste forudsætninger for at bedømme den reelle risiko for kulstoflækage for hver industriel sektor som følge af betydelige indirekte omkostninger, der faktisk er afholdt; og b) Kommissionen vedtog bilag I uden at give en tilstrækkelig begrundelse for behovet for denne vedtagelse.
                           
                        
            
                  7.
               
               
                  Med det syvende anbringende gøres gældende, at bilag I til den anfægtede retsakt er i strid med proportionalitetsprincippet.
                  
                              —
                           
                           
                              Kommissionen tilsidesatte proportionalitetsprincippet, idet den: a) ikke søgte at nå det legitime mål, som er at fremme en omkostningseffektiv dekarbonisering af økonomien ved at gøre det muligt for energiintensive sektorer at investere i energieffektivitet i stedet for at flytte deres produktion til tredjelande; b) lægger en alt for stor byrde på de udelukkede sektorer, selv om mindre byrdefulde løsninger (såsom fastsættelse af maksimale støtteniveauer eller betingelsesmekanismer) ville opfylde målene med den anfægtede retsakt i det mindste på samme måde; og c) først offentliggjorde de væsentligste detaljer af sin bedømmelse af de støtteberettigede sektorer fire dage inden offentliggørelsen af den anfægtede retsakt den 25. september 2020, som selv kun er lidt mere end tre måneder inden udløbet af de gældende retningslinjer for emissionshandelssystemet. Kommissionen tilsidesatte herved artikel 5, stk. 4, TEU.
                           
                        
            
         (1)  EUT 2020, C 317, s. 5.
      
      
         (2)  Europa-Parlamentets og Rådets direktiv 2003/87/EF af 13.10.2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (EUT 2003, L 275, s. 32), som ændret.